Jeg nærer personligt ingen tvivl om, at året 2017 A.D. herefter vil være kendt som året, der definitivt brød den sidste faglige modstandskraft i det danske hospitalsvæsen og slukkede de sidste gløder af arbejdsglæde og entusiasme hos det kliniske personale i Regionerne Hovedstaden og Sjælland.

Processen har været lang, ubarmhjertig, men krones nu med held. 2017 blev året, hvor den amerikanske softwaregigant Epics integrerede sundhedsplatform gik i land på vore kyster – som hin sømand, der år 1346 stod på kajen i Venedig, tørrede sveden af panden, følte på de pludseligt opståede bylder i armhulerne og lyskerne, kløede et loppestik i nakken og stønnede: »Jeg har det fandeme ikke alt for godt ... «, hvorefter halvdelen af Europas befolkning blev lagt i graven af pest i løbet af de næste 20 år.

Forsøgene på at marginalisere hospitalernes kerneydelse, som jo består i 1) at diagnosticere sygdom, 2) at behandle sygdom efter bedste evidensbaserede, internationale specialiststandard, 3) at yde bedst mulige pleje og trøst under indlæggelsen og 4) at udskrive patienten – har ellers været legio.